MC บวก 4% ตั้งเป้ารายได้ปีนี้โต 10% รับแผนขายส่งสินค้า-จ่อขยายสาขาเพิ่ม
MC บวก 4% ตั้งเป้ารายได้ปีนี้โต 10% รับแผนขายส่งสินค้า-จ่อขยายสาขาเพิ่ม โดย ณ เวลา 15.26 น. ราคาอยู่ที่ระดับ 7.50 บาท บวก 0.30 บาท หรือ 4.17% สูงสุดที่ระดับ 7.55 บาท ต่ำสุดที่ระดับ 7.20 บาท ด้วยมูลค่าการซื้อขาย 52.23 ล้านบาท
11 มิ.ย. 2562

ผู้สื่อข่าวรายงานว่า ราคาหุ้น บริษัท แม็คกรุ๊ป จำกัด (มหาชน) หรือ MC ณ เวลา 15.26 น. อยู่ที่ระดับ 7.50 บาท บวก 0.30 บาท หรือ 4.17% สูงสุดที่ระดับ 7.55 บาท ต่ำสุดที่ระดับ 7.20 บาท ด้วยมูลค่าการซื้อขาย 52.23 ล้านบาท

นายสมชัย สูงสว่าง ประธานเจ้าหน้าที่ด้านธุรกิจและการขาย MC เปิดเผยว่า บริษัทตั้งเป้ารายได้งวดปี 62/63  (ก.ค.62-มิ.ย.63) เติบโตไม่ต่ำกว่า 10% โดยเป็นผลมาจากการที่บริษัทปรับแผนการกระจายสินค้าผ่านช่องทางการขายส่งเพื่อให้เหมาะสมกับกลุ่มลูกค้าในระยะยาว ที่เป็นผลกระทบต่อยอดขายในงวดปี 61/62 ไปแล้ว แต่จะไม่กระทบต่อยอดขายในทางลบอีก ประกอบกับบริษัทจะเน้นการขยายสาขาร้านประเภท Mc เพิ่มมากขึ้นอีก 50 สาขา ซึ่งจะใช้งบลงทุนราว 9 แสนบาทต่อสาขา
นอกจากนี้บริษัทเตรียมที่จะออกผลิตภัณฑ์ใหม่ให้ตรงกับกลุ่มเป้าหมายมากขึ้น ทั้งสำหรับเพศชาย และเพศหญิง เพื่อที่จะให้ตอบโจทย์ลูกค้าทั้งกลุ่มในประเทศและต่างประเทศมากขึ้นด้วย ขณะที่กำลังซื้อในช่วงระยะเวลาปกติยังคงมีอยู่อย่างต่อเนื่อง โดยในช่วงครึ่งปีหลังปี 62 นี้มองว่ากำลังซื้อจะค่อย ๆ ฟื้นตัวขึ้น
อย่างไรก็ดี ในปี 62/63 บริษัทจะเริ่มวางจำหน่ายผลิตภัณฑ์สินค้าภายใต้แบรนด์ Mc จำหน่ายในประเทศมาเลเซียเป็นครั้งแรก เบื้องต้นจะวางจำหน่ายจำนวน 2 จุด ภายในห้างสรรพสินค้าขนาดกลาง เพื่อที่จะเป็นการศึกษาตลาดก่อนที่จะเปิดตัวเพิ่มขึ้นในอนาคต